Beda l-bini ta’ irħajjel għall-anzjani fil-qalbha tan-Naxxar, b’investiment mill-privat ta’ €43 miljun. Il-Hilltop Gardens Retirement Village se jkun jista’ jakkomoda sa 500 anzjan u mistenni jiftah il-bibien tiegħu f’Settembru tas-sena d-dieħla. Sbatax-il elf metru kwadru ta’ art bdiet tinbidel f’villaġġ fejn l-anzjani jkunu jistgħu jirtiraw f’ambjent b’għadd ta’ faċilitajiet maħsuba apposta ghalihom. B’investiment ta’ €43 miljun Ewro, AX Holdings qed jibnu 150 appartament u penthouse maħsuba li joffru lir-residenti anzjani stil ta’ ħajja indipendenti f’esperjenza ta’ anzjanita’ attivà. Il-proġett se jkollu wkoll dar residenzjali għall-kura ta’ anzjani dipendenti. B’kollox, il-Hilltop Gardens Retirement Village se jakkomoda mal-500 anzjan u anzjana. Ic-chairman tal-AX Holdings Angelo Xuereb qal li l-villaġġ ser ikollu faċiltajiet oħra jinkludu ċentru għas-saħħa fiżika; librerija; kappella; ristorant; faċilitajiet sportivi u pixxini. Sittin fil-mija tal-art mhix se tinbena. I s-Sur Xuereb qal li l-proġett qed iħaddem 150 persuna, li fi żmien ftit xhur se jiżdiedu għal 350. Il-Ministru tal-Familja u s-Solidarjeta’ Soċjali, Michael Farrugia, qal li d-domanda għal proġetti bħal dawn qed tiżdied minħabba li l-popolazzjoni tal-anzjani qiegħda dejjem tikber. Faħħar id-disinn tal-villaġġ li qal jirrispetta l-kunċett ta’ bini sostennibbli. Dr Farrugia qal li l-gvern stabilixxa miri għal żieda fl-għadd ta’ sodod għal anzjani li qal se jiżdiedu b’ bejn 200 sa 300 sodda din is-sena; u bl-istess ammont s-sena d-dieħla. Il-Ministru Farrugia qal li dan jista jseħħ bi sħubija bejn il-gvern u l-privat. Is-Segretarju Parlamentari Justyne Caruana qalet li l-anzjani għandhom dritt għall-aħjar u l-aqwa kura u l-gvern huwa impjenat li jiggarantixxi servizzi ta’ kwalita’ lill-anzjani.